钦定古今图书集成/理学汇编/文学典/第198卷 > 《子瞻和陶渊明诗集引》苏辙
## 钦定古今图书集成/理学汇编/文学典/第198卷 > 《子瞻和陶渊明诗集引》苏辙

东坡先生谪居儋耳，寘家罗浮之下，独与幼子过，负
担渡海，葺茅而居之，日啖蒤芋，而华屋玉食之念不
存于胸中。平生无所嗜好，以图史为园囿，文章为鼓
吹，至此亦皆罢去。独喜为诗，精深华妙，不见老人衰
惫之气。是时辙亦迁海康，书来告曰：“古之诗人有拟
古之作矣，未有追和古人者也。”追和古人，则始于东
“坡。吾于诗人无所甚好，独好渊明之诗。渊明作诗不
多，然其诗质而实绮，癯而实腴，自曹、刘、鲍、谢、李、杜诸
人，皆莫及也。吾前后和其诗凡百数十篇，至其得意自谓不甚愧渊明。今将集而并录之，以遗后之君子，
子为我志之。”然吾于渊明，岂特好其诗也哉？如其为
人，实有感焉。渊明《临终疏告俨等》：“吾少而穷苦，每以
家贫，东西游走，性刚才拙，与物多忤，自量为己，必贻
俗患，黾俛辞世，使汝等幼而饥寒！”渊明此语，盖实录
也。吾今真有此病，而不蚤自知，半生出仕，以犯世患，
此所以深服渊明，欲以晚节师范其万一也。嗟夫！渊
明不肯为五斗米、一束带见乡里小人，而子瞻出仕
三十馀年，为狱吏所折困，终不能悛，以陷于大难，乃
欲以桑榆之末景，自托于渊明，其谁肯信之？虽然，子
瞻之仕，其出入进退犹可考也，后之君子，其必有以
处之矣。孔子曰：“述而不作，信而好古，窃比于我老彭。”
《孟子》曰：“曾子、子思同道。”区区之迹，盖未足以论士也。
辙少而无师，子瞻既冠而学成，先君命辙师焉。子瞻
常称辙诗有古人之风，自以为不若也。然自其斥居
东坡，其学日进，沛然如川之方至。其诗比杜子美、李
太白为有馀，遂与渊明比。辙虽驰骤从之，常出其后，
其和渊明，辙继之者亦一二焉。绍圣四年二月二十
九日，《海康城南东斋》引。